विष्णुस्मृतिः/पञ्चचत्वारिंशत्तमोऽध्यायः
नरकाभिभूतदुःखानां तिर्यक्त्वं उत्तीर्णानां मानुष्येषु लक्षणानि भवन्ति  । । ४५.१  । ।

कुष्ठ्यतिपातकी  । । ४५.२  । ।

ब्रह्महा यक्ष्मी  । । ४५.३  । ।

सुरापः श्यावदन्तकः  । । ४५.४  । ।

सुवर्णहारी कुनखी  । । ४५.५  । ।

गुरुतर्ल्पगो दुश्चर्मा  । । ४५.६  । ।

पूतिनासः पिशुनः  । । ४५.७  । ।

पूतिवक्त्रः सूचकः  । । ४५.८  । ।

धान्यचोरोऽङ्गहीनः  । । ४५.९  । ।

मिश्रचोरोऽतिरिक्ताङ्गः  । । ४५.१०  । ।

अन्नापहारकस्त्वामयावी  । । ४५.११  । ।

वागपहारको मूकः  । । ४५.१२  । ।

वस्त्रापहारकः श्वित्री  । । ४५.१३  । ।

अश्वापहारकः पङ्गुः  । । ४५.१४  । ।

देवब्राह्मणाक्रोशको मूकः  । । ४५.१५  । ।

लोलजिह्वो गरदः  । । ४५.१६  । ।

उन्मत्तोऽग्निदः  । । ४५.१७  । ।

गुरोः प्रतिकूलोऽपस्मारी  । । ४५.१८  । ।

गोघ्नस्त्वन्धः  । । ४५.१९  । ।

दीपापहारकश्च  । । ४५.२०  । ।

काणश्च दीपनिर्वापकः  । । ४५.२१  । ।

त्रपुचामरसीसकविक्रयी रजकः  । । ४५.२२  । ।

एकशफविक्रयी मृगव्याधः  । । ४५.२३  । ।

कुण्डाशी भगास्यः  । । ४५.२४  । ।

घाण्टिकः स्तेनः  । । ४५.२५  । ।

वार्धुषिको भ्रामरी  । । ४५.२६  । ।

मृष्टाश्येकाकी वातगुल्मी  । । ४५.२७  । ।

समयभेत्ता खल्वाटः  । । ४५.२८  । ।

श्लीपद्यवकीर्णी  । । ४५.२९  । ।

परवृत्तिघ्नो दरिद्रः  । । ४५.३०  । ।

परपीडाकरो दीर्घरोगी  । । ४५.३१  । ।

एवं कर्मविशेषेण जायन्ते लक्षणान्विताः   ।
रोगान्वितास्तथान्धाश्च कुब्जखञ्जैकलोचनाः   । । ४५.३२  । ।

वामना बधिरा मूका दुर्बलाश्च तथापरे   ।
तस्मात्सर्वप्रयत्नेन प्रायश्चित्तं समाचरेत् । । ४५.३३  । ।